Weermaghoë se vrou in hof vir bedrog van miljoene  (Argieffoto) Die vrou van ŉ senior weermaggeneraal is op borgtog van R80 000 vrygelaat nadat sy op aanklag van bedrog van R100 miljoen in die hof verskyn het. Nombasa Ntsondwa-Ndlovu is Woensdagoggend in hegtenis geneem. Volgens haar borgtogvoorwaardes mag sy nie kontak met getuies maak nie en moes sy haar paspoort inhandig. Sy moet op 9 Desember weer in die hof verskyn. Sipho Ngwema, woordvoerder van die Nasionale Vervolgingsgesag (NVG), het gesê ŉ tender is deur die Suid-Afrikaanse Nasionale Weermag (SANW) aan Ukhumbe Marine, die wettige entiteit wat deur Ntsondwa-Ndlovu besit word, toegeken om weermagtoerusting uit Afrikalande terug na Suid-Afrika te vervoer. Die kontrak se waarde was ongeveer R24 miljoen. Volgens Ngwema het Ntsondwa-Ndlovu glo vals inligting en dokumente verskaf as deel van die tenderproses. Sy het glo daarna nog ŉ kontrak van R103 miljoen gekry – ook om weermagtoerusting te vervoer. Soldate is intussen na Suid-Afrika teruggeroep en dié kontrak is gekanselleer. Ntsondwa-Ndlovu het toe R30 miljoen van die SANW geëis en beweer dat sy reeds, voor die kansellasie van die kontrak, uitgawes ter waarde van dié bedrag aangegaan het. Dokumente wat blyk vals te wees, het die uitgawes uiteengesit. Sunday Times het verlede jaar berig dat daar talle foto’s op sosiale media gedeel is waarin Ntsondwa-Ndlovu en haar man, genl. Noel Ndlovu, spog met hul luukse leefstyl. Daar is foto’s waar hul eersteklas vlieg, op oorsese vakansies is en waar hulle voor hul huis van miljoene rande in Sandton staan. Daar is ook foto’s waar hulle by luukse motors soos ŉ Maserati en ŉ Range Rover staan.